[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.11.2007

COM(2007) 744 τελικό

2007/0258 (ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την υπογραφή και τη σύναψη της ενδιάμεσης συμφωνίας για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Σερβίας, αφετέρου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η συνημμένη πρόταση απόφασης του Συμβουλίου αποτελεί τη νομική πράξη για την υπογραφή και τη σύναψη της ενδιάμεσης συμφωνίας μεταξύ της Ευρωπαϊκής Κοινότητας, αφενός, και της Δημοκρατίας της Σερβίας, εφεξής «Σερβία», αφετέρου[1].

2. Σύμφωνα με τις διαπραγματευτικές οδηγίες που υιοθέτησε το Συμβούλιο στις 3 Οκτωβρίου 2004, όπως τροποποιήθηκαν στις 24 Ιουλίου 2006, και ύστερα από τρίμηνη αναστολή λόγω της ανεπαρκούς συνεργασίας της Σερβίας με το Διεθνές Ποινικό Δικαστήριο για την Πρώην Γιουγκοσλαβία (ICTY), η Επιτροπή άρχισε εκ νέου, στις 13 Ιουνίου 2007, τις διαπραγματεύσεις για μια Συμφωνία Σταθεροποίησης και Σύνδεσης (ΣΣΣ) με τη Σερβία. Η Επιτροπή προτείνει στο Συμβούλιο να προβεί παράλληλα στην υπογραφή και τη σύναψη της ΣΣΣ, η οποία θα αρχίσει να ισχύει μόνο μετά την επικύρωση από την Κοινότητα και όλα τα κράτη μέλη της, αφενός, και από τη Σερβία, αφετέρου.

3. Εν αναμονή της επικύρωσης της ΣΣΣ, σύμφωνα με τις διαπραγματευτικές οδηγίες και το άρθρο 139 της ίδιας της ΣΣΣ, η Επιτροπή προτείνει να συναφθεί ενδιάμεση συμφωνία ώστε να τεθούν σε ισχύ οι διατάξεις για το εμπόριο και τα εμπορικά θέματα της ΣΣΣ το συντομότερο δυνατό μετά την υπογραφή της. Η Επιτροπή, αφού διαπραγματεύθηκε το κείμενο της ενδιάμεσης συμφωνίας με τη Σερβία, το μονογράφησε στις 7 Νοεμβρίου 2007.

4. Οι ευνοϊκότερες εμπορικές παραχωρήσεις που χορηγήθηκαν δυνάμει του κανονισμού (ΕΚ) αριθ. 2007/2000 του Συμβουλίου, της 18ης Σεπτεμβρίου 2000, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης, για την τροποποίηση του κανονισμού (ΕΚ) αριθ. 2820/98 και την κατάργηση των κανονισμών (ΕΚ) αριθ. 1763/1999 και (ΕΚ) αριθ. 6/2000[2], θα εξακολουθήσουν να ισχύουν, παράλληλα με την ενδιάμεση συμφωνία.

5. Η Επιτροπή καλεί το Συμβούλιο, όταν το Συμβούλιο και η Επιτροπή καταλήξουν σε θετική εκτίμηση των πολιτικών προϋποθέσεων[3], να εγκρίνει τα αποτελέσματα των διαπραγματεύσεων, καθώς και να υπογράψει και να συνάψει την ενδιάμεση συμφωνία εξ ονόματος της Ευρωπαϊκής Κοινότητας με βάση τη συνημμένη πρόταση.

2007/0258 (ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την υπογραφή και τη σύναψη της ενδιάμεσης συμφωνίας για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Σερβίας, αφετέρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300, παράγραφος 2, πρώτο εδάφιο και το άρθρο 300, παράγραφος 3, πρώτη φράση,

την πρόταση της Επιτροπής,

Εκτιμώντας τα ακόλουθα:

1. Εν αναμονή της ενάρξεως ισχύος της Συμφωνίας Σταθεροποίησης και Σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σερβίας, αφετέρου, η οποία υπεγράφη στ.. …………….., είναι αναγκαίο να εγκριθεί η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Σερβίας, αφετέρου.

2. Οι εμπορικές διατάξεις που περιέχονται στην παρούσα συμφωνία είναι έκτακτης φύσης, συνδέονται με την πολιτική που εφαρμόζεται στο πλαίσιο της Διαδικασίας Σταθεροποίησης και Σύνδεσης και δεν θα αποτελέσουν, για την Ευρωπαϊκή Ένωση, προηγούμενο όσον αφορά την εμπορική πολιτική της Κοινότητας έναντι τρίτων χωρών άλλων από τις χώρες των Δυτικών Βαλκανίων.

3. Η εν λόγω συμφωνία θα πρέπει επομένως να υπογραφεί και να εγκριθεί,

ΑΠΟΦΑΣΙΖΕΙ:

Άρθρο 1

4. Η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Σερβίας, αφετέρου, τα Παραρτήματα και τα Πρωτόκολλα που προσαρτώνται σε αυτήν, καθώς και οι κοινές δηλώσεις και η δήλωση της Ευρωπαϊκής Κοινότητας που επισυνάπτεται στην Τελική Πράξη, εγκρίνονται εξ ονόματος της Κοινότητας.

5. Τα κείμενα που αναφέρονται στην παράγραφο 1 επισυνάπτονται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία, εξ ονόματος της Κοινότητας, και να καταθέσουν το έγγραφο έγκρισης που προβλέπεται στο άρθρο 59 της συμφωνίας.

Βρυξέλλες,

Για το Συμβούλιο

Ο Πρόεδρος

[1] Η σύναψη της ενδιάμεσης συμφωνίας εξαρτάται από την υπογραφή της Συμφωνίας Σταθεροποίησης και Σύνδεσης, η οποία προβλέπεται να πραγματοποιηθεί στις Βρυξέλλες, στο δεύτερο ή τρίτο τρίμηνο του 2007. Οι δύο διαδικασίες κινήθηκαν παράλληλα, ούτως ώστε να τεθεί σε ισχύ η ενδιάμεση συμφωνία το συντομότερο δυνατό.

[2] ΕΕ L 240 της 23.09.2000, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1946/2005 (ΕΕ L 312 της 29.11.2005, σ.1).

[3] 12589/05 και 12591/05 ΚΕΠΠΑ